《和云壑熟食日韵并 序别》
明代·陈谟

只欲闻韶去，其如度岭赊。淹留囊易涩，叙别雨频嗟。

老树迷云叶，危墙上土花。榆烟新出火，谷雨早分茶。

纪节门垂柳，悲风墓集鸦。他乡托萍水，高兴鄙桑麻。

酒出铜泉滑，鱼分丙穴嘉。金相霞错落，锦句玉横斜。

落月雷塘路，啼鹃介子家。钟情君最厚，滚滚惜年华。

作者简介：（1305—1400）元明间江西泰和人，字一德。幼能诗文，尤精经学，旁及子史百家。隐居不求仕，而究心经世之务。尝谓学必敦本，必先变化气质，若礼乐、刑政、钱谷、甲兵、度数之详，亦不可不讲习。洪武初征至京师议礼，宋濂等请留为国学师，引疾辞。家居教授，屡应聘为江浙考试官。学者称海桑先生。有《海桑集》。